Kans groter dat jy in Kaap vermoor word | Netwerk24
Deur Roshé Taka 15 April 2019 12:30
Die kans dat jy in die Kaapstad-metro vermoor sal word, is heelwat groter as in enige ander stad in Suid-Afrika, toon die jongste verslag oor die stand van stedelike veiligheid in Suid-Afrika.
Luidens die verslag, deur die organisasie Urban Safety Reference Group, is sowat 2 500 moorde in die 2017-’ 18-boekjaar in die Kaapstad-metro gepleeg. Sedert 2009-’10 het dié metro se moordsyfer met 60% gestyg, en in die laaste jaar met 13%.
Bheki Cele, minister van polisie, en genl. Khehla Sitole, nasionale polisiekommissaris luister verlede jaar na die misdaadstatistieke.Foto: Argief
Dit is byna twee keer hoër as die ander agt metro-stede, naamlik die Johannesburg-metro, eThekwini (Durban), Ekurhuleni (Gauteng), Tshwane (Pretoria), Nelson Mandelabaai (Port Elizabeth), Mangaung (Bloemfontein), Buffalo Stad (Oos-Londen) en Msunduzi (Pietermaritzburg).
Die polisie se misdaadstatistieke vir 2017-’18 wys dat Nyanga in die Kaapse metro die moordhoofstad van die land is. ’n Rekordgetal moorde van 308 is by die Nyanga-polisiekantoor aangemeld. Dit is 27 meer as die vorige boekjaar.
eThekwini het die tweede hoogste moordsyfer en Johannesburg die derde hoogste.
Tshwane het die laagste moordsyfer van al nege die stede.
Volgens die verslag speel toenemende verstedeliking waarskynlik ’n groot rol in die stygende misdaadsyfer. Alkohol, dwelms en die beskikbaarheid van vuurwapens is ook groot bydraende faktore.
“Polisieondersoeke en hofverrigtinge het korrupte polisiebeamptes aanspreeklik gehou vir die verspreiding van ongelisensieerde vuurwapens. Daar moet ook gefokus word op die voorkoming van alkohol- en dwelmmisbruik,” lui die verslag.
Seksuele oortredings in die Kaapstad-metro het met 40% afgeneem sedert 2008-’09. Aanranding met die doel om ernstig te beseer het met 26% afgeneem in die laaste tien jaar en met 7% in die laaste jaar. Daar was ’n 28%-toename in dronkbestuur oor die laaste vyf jaar en 9% in die laaste jaar.
Die getalle aangehaal is voorvalle per 100 000 inwoners.
Die koers vir moord is 69 vir elke 100 000 inwoners, vir aanrandings is dit 268, vir rooftogte 484, vir eiendomsverwante misdade is dit 1 475, en vir seksuele oortredings 98.
Meer oor: Kaapstad-Metro | Moord | Misdaadstatistieke | Verslag | Statistiek | Stedelike Veiligheid
Groot kommer oor rooftogte by winkels